
Referat

privind revocarea  dreptului de folosinţă permanentă al Societăţii Cooperative Modex Grup asupra terenului situat pe Splaiul Tudor Vladmirescu, nr. 19A, Timişoara, înscris în CF nr. 426748, top 17294/2, 17295 în suprafaţă de 5738 mp, proprietate publică a Municipiului Timişoara
Direcţia Dezvoltare a elaborat proiectul "Reabilitarea infrastructurii publice urbane a malurilor Canalului Bega" pentru  a fi finanţat din Programul Operaţional Regional (POR), Axa 1 - Sprijinirea dezvoltării durabile a oraşelor - poli urbani de creştere, Domeniul 1.1. - Planuri integrate de dezvoltare urbană, Sub-domeniul - Poli de creştere; documentaţia Polului de Creştere Timişoara fiind aprobată prin HCLMT nr. 137/27.04.2010

Proiectul este cuprins în Lista proiectelor prioritare(poziţia 54), avizată de Comitetul de Management pentru Coordonarea Instrumentelor Structurale prin Decizia nr. 7/17.05.2010. 

Condiţie esenţială pentru obţinerea finanţării, conform Ghidului Solicitantului aferent Axei 1 din POR, este existenţa proprietăţii solicitantului, liberă de orice sarcini, asupra tuturor terenurilor care fac obiectul investiţiei.

Terenul situat pe Splaiul Tudor Vladmirescu, nr. 19A, Timişoara, înscris în CF nr. 426748, top 17294/2, 17295 în suprafaţă de 5738 mp, se află pe malurile Canalului Bega şi face obiectul proiectului mai sus menţionat.

Acest teren este în proprietatea Municipiului Timişoara – domeniul public, fiind atestat prin HG nr. 1016/2005, Anexa nr. 2 , poziţiile 1516 şi 1517. Asupra întregului teren, în baza Decretului nr.244/1955, prin Decizie a Comitetului Executiv al Consiliului Popular Judeţean nr. 398/1968, s-a acordat drept de folosinţă permanentă Societăţii Cooperative Modex Grup, sarcină menţionată în CF nr. 426748, top 17294/2, 17295.  În realitate, pe teren există o incintă îngrădită şi o altă parte de teren neîngrădit, de uz public.

Luând în considerare cele expuse mai sus, considerăm necesară şi oportună revocarea dreptului de folosinţă  al Societăţii Cooperative Modex Grup asupra terenului situat pe Splaiul Tudor Vladmirescu, nr. 19A, Timişoara, înscris în CF nr. 426748, top 17294/2, 17295 în suprafaţă de 5738 mp.

În sprijinul solicitării noastre menţionăm următoarele:

· Acest teren a fost trecut în proprietatea publică a Municipiului Timişoara în baza HG nr. 1016/2005 pentru modificarea şi completarea HG nr. 977/2002 privind atestarea domeniului public al judeţului Timiş, precum şi al municipiilor, oraşelor şi comunelor din judeţul Timiş, Anexa nr. 2 , poziţiile 1516 şi 1517 (Anexa 1);

· Uniunii Judeţene a Cooperativelor Meşteşugăreşti Timiş, care a devenit Asociaţia Teritorială a Cooperativelor Meşteşugăreşti “ATCOM” Timiş, iar apoi Societatea Cooperativă Modex Grup, i s-a atribuit în baza Decretului nr. 244/1955 (Anexa 2) privind reglementarea transmiterii unor bunuri imobile proprietatea statului către unităţile cooperatiste, prin Decizie a Comitetului Executiv al Consiliului Popular Judeţean nr. 398/1968 (Anexa 3), dreptul de folosinţă permanentă asupra terenului situat pe Splaiul Tudor Vladmirescu, nr. 19A, Timişoara, înscris în CF nr. 19413 (Anexa 4), top 17294/2, 17295 în suprafaţă de 5738 mp în vederea realizării de construcţii pentru activitatea organizaţiei, construcţia fiind întabulată în CF la data de 8.06.1993;

· Decretul nr. 244/1955 a fost abrogat prin Legea nr. 7 din 1998 privind declararea ca abrogate a unor acte normative, iar dreptul de folosinţă permanentă, reglementat prin Decret, şi-a încetat definitiv existenţa prin efectul Legii nr. 213 din 1998 privind proprietatea publică şi regimul juridic al acesteia – art. 27, stipulând că la data intrării în vigoare a Legii 213/1998 “se abrogă orice dispoziţie contrară”;

· Conform noii legislaţii în vigoare - Legea nr. 213/1998 (art. 17), Legea 215/2001(art. 124) - dreptul de folosinţă este un drept real principal, esenţialmente temporar, derivat din dreptul de proprietate a statului sau a unităţilor administrativ teritoriale, constituit prin acte administrative individuale, cu titlu gratuit în favoarea unor persoane juridice fără scop lucrativ. El este opozabil celorlalte subiecte de drept, persoane fizice şi juridice, însă devine inopozabil titularilor dreptului de proprietate, respectiv statului şi unităţilor administrativ-teritoriale. De asemenea, este un drept revocabil prin actul de putere al autorităţii publice care l-a constituit;
· Astfel, art. 17 al Legii nr. 213/1998 stipulează faptul că “Statul şi unităţile administrativ teritoriale pot da imobile din patrimoniul lor, în folosinţa gratuită, pe termen limitat, persoanelor juridice fără scop lucrativ, care desfăşoară activitate de binefacere sau de utilitate publică, ori serviciilor publice”, ori Societatea Cooperativă Modex Grup, conform art. 7 din Legea nr. 1/ 2005 privind organizarea şi funcţionarea cooperaţiei, precum şi a fişei sale din baza de date a Ministerului Finanţelor Publice (Anexa nr.5 - fisa MFP) “este un agent economic cu capital privat” şi prin urmare nu îndeplineşte condiţiile necesare pentru a putea beneficia de dreptul de folosinţă reglementat de noua legislaţie – Legea 213/1998;
· În acest sens şi având în vedere că Decretul nr. 244/1955 era abrogat la data emiterii HG nr. 1016/2005, considerăm că înscrierea sub semnătură privată, în CF din data de 7.12.2010, cu privire la darea în folosinţă permanentă a terenului, a fost greşit efectuată (Anexa nr.6 – CF nr.426748/5.05.2011 ); 
· Ba mai mult, pe lângă faptul că nu mai există baza legală a dreptului de folosinţă permanentă al Societatii Cooperative Modex Grup, menţionăm că aceasta nici nu îşi exercită drepturile şi nu îşi îndeplineşte obligaţiile ce decurg din dreptul de folosinţă asupra terenului, întrucât porţiunea ce face obiectul proiectului Municipiului Timişoara nu a fost folosită în scopul pentru care i-a fost acordat dreptul de folosinţă şi nici nu a fost întreţinută corespunzător. Astfel, cel puţin în ultimii 20 de ani, această porţiune a fost folosită ca alee publică, iar întreţinerea a fost făcută de către Municipiul Timişoara (Anexa nr. 7 - planuri de situaţie).

În acest context, este necesar ca Municipiul Timişoara, prin Consiliul Local,  să se pronunţe asupra revocării dreptului de folosinţă de care a beneficiat până în prezent Societatea Cooperativă Modex Grup, CLMT fiind singurul competent să ia decizii cu privire la bunurile de interes local care fac parte din domeniul public sau privat.

Având în vedere cele expuse mai sus, precum şi urgenţa clarificării situaţiei juridice a tuturor terenurilor pe care se vor desfăşura activităţi de construcţii în cadrul proiectului “Reabilitarea infrastructurii publice urbane a malurilor Canalului Bega”,

Propunem spre aprobare:

· revocarea  dreptului de folosinţă permanentă al Societăţii Cooperative Modex Grup asupra terenului situat pe Splaiul Tudor Vladmirescu, nr. 19A, Timişoara, înscris în CF nr. 426748, top 17294/2, 17295 în suprafaţă de 5738 mp, proprietate publică a Municipiului Timişoara

